**Tekstilno-tehnološki fakultet** je sastavnica Sveučilišta u Zagrebu i ujedno jedina znanstvena i visokoobrazovna ustanova u znanstvenom polju tekstilne tehnologije u Hrvatskoj.

Povijest
--------

Još se 1960-ih godina na tadašnjem zagrebačkom Tehnološkom fakultetu te na samostalnim višim školama u Dugoj Resi, Varaždinu i Zagrebu počinju izvoditi studiji tekstila i tekstilne tehnologije. Sredinom 1970-ih prvi obrazovani dizajneri tekstila i odjeće počinju izlaziti s više škole u Zagrebu koja se 1983. godine, zajedno s već spomenutim školama u Dugoj Resi i Varaždinu, integrira u Institut za tekstil i odjeću (tada dijelom Tehnološkog fakulteta). Pod današnjim nazivom Fakultet djeluje od 15. studenog 1991. godine, odnosno po osamostaljenju Instituta za tekstil i odjeću. Od rujna 2006. godine za potrebe je Fakulteta sagrađena nova zgrada (odmah do zgrade srednje tekstilne škole s kojom je Fakultet godinama dijelio prostor), površinom gotovo jednaka onoj kojom je do tada raspolagao. Dan Fakulteta obilježava se 25. siječnja na dan njegova zaštitnika svetoga Pavla.

Uprava
------

Dekanica
* dr.sc. Sandra Bischof, red. prof.

Prodekanica za nastavu
* dr. sc. Branka Vojnović, izv. prof.

Prodekanica za znanstveno-istraživački rad
* dr. sc. Tanja Pušić, red. prof.

Prodekanica za međufakultetsku i međunarodnu suradnju
* Andrea Pavetić, prof.

Prodekanica za financije
* dr. sc. Edita Vujasinović, izv. prof.

Ustroj
------

Fakultet čine sljedeće ustrojbene jedinice: Centar za razvoj i transfer tekstilnih odjevnih tehnologija i modni dizajn, dekanat, dislocirani studij u Varaždinu te zavodi.

* Zavod za dizajn tekstila i odjeće
* Zavod za materijale, vlakna i ispitivanje tekstila
* Zavod za odjevnu tehnologiju
* Zavod za primijenjenu kemiju
* Zavod za projektiranje i menadžment tekstila
* Zavod za tekstilno-kemijsku tehnologiju i ekologiju
* Zavod za temeljne prirodne i tehničke znanosti

Studij
------

Do reforme visokog obrazovanja, odnosno uvođenja Bolonjskoga procesa, na Tekstilno-tehnološkom fakultetu bili su organizirani stručni (smjer obućarske tehnologije, smjer odjevne tehnologije, smjer tekstilno-kemijske tehnologije, smjer tekstilno-mehaničke tehnologije i smjer višeg modnog dizajna) i sveučilišni dodiplomski (procesni smjer, smjer dizajna i projektiranja) te poslijediplomski studiji. Od generacije prvih bolonjskih studenata (od akademske godine 2005./2006.) na Fakultetu se izvode dva sveučilišna (studij tekstilne tehnologije i inženjerstva te studij tekstilnog i modnog dizajna) te tri stručna studija (studij tekstilne tehnologije, studij odjevne tehnologije i studij dizajna obuće).

Alumni
------

Na osnivačkoj je skupštini, 17. svibnja 2004. godine, pri Fakultetu osnovana udruga bivših studenata i prijatelja Tekstilno-tehnološkog fakulteta čija je predsjednica dr. sc. Ana Marija Grancarić, a Udruga izdaje i svoje glasilo (Glasnik Hrvatske udruge bivših studenata i prijatelja Tekstilno-tehnološkog fakulteta).

Članstva
--------

Zajedno s još 30 fakulteta iz ukupno 22 zemlje Tekstilno-tehnološki fakultet je član Europske zajednice visokoškolskih ustanova na području tekstila (*Association of Universities for Textiles*, AUTEX).

Izvori
------

* Vodič za buduće studente : akademska godina 2009./2010. / Sveučilište u Zagrebu. Zagreb : Sveučilište u Zagrebu, 2009. ISSN 1332 3407.

Vanjske poveznice
-----------------

* Službene stranice Tekstilno-tehnološkog fakulteta
* Sveučilište u Zagrebu: o novoj zgradi Tekstilno-tehnološkog fakulteta Arhivirano 2013-04-26 na Wayback Machine-u
* *Association of Universities for Textiles* Arhivirano 2013-04-29 na Wayback Machine-u

| * p
* r
* u
Sveučilište u Zagrebu |
| --- |
| Fakulteti | 

|  |  |
| --- | --- |
| Prirodne znanosti | Prirodoslovno-matematički fakultet u Zagrebu |
| Tehničke znanosti | Arhitektonski fakultet (AF) • Fakultet elektrotehnike i računarstva (FER) • Fakultet kemijskog inženjerstva i tehnologije (FKIT) • Fakultet prometnih znanosti (FPZ) • Fakultet strojarstva i brodogradnje (FSB) • Geodetski fakultet (GEOF) • Geotehnički fakultet (GFV) • Građevinski fakultet (GRAD) • Grafički fakultet (GRF) • Metalurški fakultet (SIMET) • Rudarsko-geološko-naftni fakultet (RGN) • Tekstilno–tehnološki fakultet (TTF) |
| Biomedicinske znanosti | Farmaceutsko-biokemijski fakultet (FBF) • Medicinski fakultet (MEF) • Stomatološki fakultet (SFZG) • Veterinarski fakultet (VEF) |
| Biotehničke znanosti | Agronomski fakultet (AGR) • Prehrambeno-biotehnološki fakultet (PBF) • Šumarski fakultet (ŠUMFAK) |
| Društvene znanosti | Edukacijsko-rehabilitacijski fakultet (ERF) • Ekonomski fakultet (EFZG) • Fakultet organizacije i informatike (FOI) • Fakultet političkih znanosti (FPZG)Kineziološki fakultet (KIF) • Pravni fakultet (PF) • Učiteljski fakultet (UF) |
| Humanističke znanosti | Filozofski fakultet (FFZG) • Katolički bogoslovni fakultet (KBF) |

 |
| Akademije | Akademija dramske umjetnosti (ADU) • Akademija likovnih umjetnosti (ALU) • Muzička akademija (MUZA) |
| Sveučilišni centri i odjeli | Hrvatski studiji (HS) |
| Nacionalna i sveučilišna knjižnica • Konfucijev institut • Botanički vrt • Središnji računski centar • Botanički vrt ljekovitoga biljaStudentski centri (Zagreb • Varaždin • Sisak) • SKUD "Ivan Goran Kovačić" • HAŠK Mladost
Zagreb • Varaždin • Sisak • Varaždin |